# Varhaiskasvatuksen henkilöstöarvioinnin tulokset 2025

Arvioinnin kohde: Perustoiminnot

Arvioinnin toteuttaminen

Hyvinkään varhaiskasvatuksessa otettiin elokuussa 2023 käyttöön Kansallisen koulutuksen arviointikeskus Karvin julkaisema Valssi-laadunarviointijärjestelmä. Järjestelmällä toteutetaan varhaiskasvatuksen toimipaikoissa ja hallinnossa laaja arviointiprosessi vuosittain. Päiväkotien arviointiprosessissa henkilöstö vastaa sähköiseen itsearviointikyselyyn. Sen jälkeen kyselyn herättämiä ajatuksia käsitellään ja arviointitietoa syvennetään tiimien pohdintakeskusteluissa ja koko yksikön arviointikeskustelussa. Koko varhaiskasvatuksen yhteinen arviointitulos kootaan lopuksi varhaiskasvatuksen hallinnossa.

Vuoden 2025 henkilöstöarvioinnin kohteeksi valittiin Perustoiminnot, jotka katsottiin jokaiseen päivään kuuluviksi toiminnoiksi ja joiden pedagoginen suunnittelu on tärkeää. Sähköinen kysely toteutettiin 19.2.-17.3.2025 ja tiimien pohdintakeskustelut toteutettiin tiimipalaveriaikoina maalis-huhtikuussa. Arviointikeskustelut toteutettiin yksiköittäin toukokuun kehittämispäivissä. Sähköisen kyselyn vastausprosentti oli 84 % ja keskustelut tiimeissä ja yksiköissä sujuivat hyvin. Arviointiprosessin aikataulutus ja toteutustapa koettiin hyväksi, muutostarpeista voidaan keskustella vielä seuraavaa laajaa arviointiprosessia suunniteltaessa. Päiväkodin johtajat kirjasivat päiväkotien yhteenvedot Valssi-järjestelmään. Toimijatason kehittämissuunnitelma perustoimintoihin liittyen laadittiin varhaiskasvatuksen laaturyhmässä kesäkuussa 2025.

## Varhaiskasvatuksen vahvuudet

Perustoiminnot sujuvat kyselyn vastausten ja henkilöstön keskustelujen mukaan hyvin ja toiminnot ovat pedagogisesti suunniteltuja. Työntekijöiden toiminta on ammatillista, sitoutunutta ja sopivasti huumoripitoista. Työntekijät myös arvostavat toisiaan, ovat joustavia ja organisoivat toimintaa hyvin. Lapsille annetaan myönteistä palautetta ja heidän vireystilansa huomioidaan. Lapset huomioidaan yksilöllisesti, sensitiivisesti ja heidän omatoimisuuttaan ja osallisuuttaan tuetaan. Henkilöstö auttaa toisiaan yli ryhmärajojen.

Arvioinnissa tunnistetut kehittämiskohteet ja -toimenpiteet

Yhteiseksi kehittämiskohteeksi nousi pedagogisten tavoitteiden kirkastaminen perustoimintoihin liittyen, ”Pedagogiikka näkyy arjen perustoiminnoissa”. Perustoimintojen tärkeyttä tulee korostaa osana lapsen päivää ja leikillisyyttä on hyvä lisätä perustoiminnoissa; leikillisyys vahvistaa lasten osallisuutta ja vähentää kiirettä. Myös lapsen uneen liittyvän ajantasaisen tiedon lisääminen henkilöstölle ja mahdollisuuksien mukaan huoltajille koettiin tärkeäksi.

Varhaiskasvatuksen laaturyhmä arvioi kehittämistoimenpiteiden toteutumista maaliskuussa ja kesäkuussa 2026.